РЕГЛАМЕНТ (ЕО) № 832/2007 НА КОМИСИЯТА
от 16 юли 2007 година
за изменение на Регламент (ЕО) № 197/2006 относно използването на храни с изтекъл срок на годност и удължаване периода на валидност на преходните мерки, отнасящи се до такива
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1774/2002 на Европейския парламент и на Съвета от 3 октомври 2002 г. за установяване на здравни правила относно странични животински продукти, непредназначени за консумация от човека (1), и по-специално член 32, параграф 1 от него,
като има предвид, че:
(1)
Регламент (ЕО) № 1774/2002 предвижда пълно преразглеждане на правилата на Общността относно животински странични продукти и въвежда известен брой стриктни изисквания що се отнася до тяхната употреба и унищожаване. По-специално член 22, параграф 1, букви а) и б) от него определят общи ограничения относно употребата на животински странични продукти и преработени продукти.
(2)
Регламент (ЕО) № 197/2006 на Комисията относно преходните мерки съгласно Регламент (ЕО) № 1774/2002 по отношение събирането, транспорта, обработването, използването и унищожаване на хранителни продукти с изтекъл срок на годност (2) установява редица преходни мерки, чиято валидност изтича на 31 юли 2007 г. По-специално член 3, буква в) от Регламент (ЕО) № 197/2006 предвижда, че държавите-членки могат да разрешат използването на хранителни продукти с изтекъл срок на годност във фуражи или за други цели без по-нататъшна обработка, при определените пак там условия.
(3)
Засегнатите от споменатите преходни мерки стопански субекти поискаха удължаване на периода на валидност на мерките и при настоящите условия това бе счетено за целесъобразно.
(4)
С оглед на по-голяма яснота в общностното законодателство е целесъобразно да се упомене изрично, че използванията, които могат да бъдат разрешени по силата на член 3, буква в) от Регламент (ЕО) № 197/2006 не засягат общите ограничения, определени в член 22, параграф 1, букви а) и б) от Регламент (ЕО) № 1774/2002.
(5)
Регламент (ЕО) № 197/2006 следва да бъде съответно изменен.
(6)
Мерките, предвидени в настоящия регламент, са съобразени със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 197/2006 се изменя, както следва:
1)
В член 3 буква в) се заменя със следното:
„в)
използвани във фуражи без по-нататъшна обработка или използвани за други цели без по-нататъшна обработка, ако
i)
такива хранителни продукти с изтекъл срок на годност не са били в контакт със суровини от животински произход и компетентните органи са убедени, че такова използване не представлява риск за общественото здраве или здравето на животните; и
ii)
в случай на използване във фуражи, използването да не засяга ограниченията за използване, определени в член 22, параграф 1, букви а) и б) от Регламент (ЕО) № 1774/2002.“
2)
В член 5, параграф 2, датата „31 юли 2007 г.“ се заменя с датата „31 юли 2009 г.“.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 юли 2007 година.